text: [{"text_idx": "#000000", "text": "TB skal undir eina sera trupla uppga\u0301vu sunnudagin, ta\u0301 felagi\u00f0 skal inn a\u0301 Ska\u0301lafj\u00f8r\u00f0in at sp\u00e6la mo\u0301ti NSI\u0301. NSI\u0301 byrja\u00f0i, eins og TB, kappingara\u0301ri\u00f0 vi\u00f0 tveimum o\u0301sigrum, men si\u0301\u00f0an ta\u0301 hava li\u00f0ini fylgst eitt sindur a\u0301 stigatalvuni. NSI\u0301 hava to\u0301 havt munin og liggja vi\u00f0 16 stigum, 2 stig framman fyri TB. Li\u00f0ini b\u00e6\u00f0i hittust vi\u00f0 Sto\u0301ra\u0301 a\u0301 3.leikdegi, tann dysturin enda\u00f0i 0-0. Okur i\u0301 TB kunnu ver\u00f0a fegnast um hetta u\u0301rsliti\u00f0, ti\u0301 NSI\u0301 hev\u00f0i fleiri sto\u0301rar ma\u0301lm\u00f8guleikar, og teir vo\u0301ru eisini sp\u00e6lsty\u0301randi sto\u0301rar partar av dystinum. Li\u00f0ini m\u00f8ttust eisini i\u0301 steypakappingini, her vann NSI\u0301 2-0 i\u0301 einum linligum dysti, har TB als ikki sm\u00e6ddist burtur, og felagi\u00f0 skapti\u00f0 onkrar fi\u0301nar m\u00f8guleikar. Ta\u00f0 vo\u0301ru grei\u00f0 framstig at ho\u0301ma, fra\u0301 dystinum vi\u00f0 Sto\u0301ra\u0301 og so til steypadystin."}, {"text_idx": "#000001", "text": "Tann einasti u\u0301tisigurin hja\u0301 TB, si\u0301\u00f0an ta\u00f0 kom i\u0301 Effo-deildina i\u0301 2012, var i\u0301 Runavi\u0301k seinasta kappingara\u0301r. Leikandi venjarin, Milan Kuljic, to\u0301k sakina i\u0301 egnar hendur, og skora\u00f0i einsamalla ma\u0301li\u00f0, og tryggja\u00f0i TB try\u0301 sera ty\u0301\u00f0ningarmikil stig. TB hevur sum heild sta\u00f0i\u00f0 seg hampuligt a\u0301 u\u0301tiv\u00f8lli. Tey flestu tapini hava veri\u00f0 tepur, og no\u0301gvir javnleikir eru eisini komnir i\u0301 hu\u0301s. Enn v\u00e6ntar to\u0301, at okur fara at vinna onkrar dystir. U\u0301tiv\u00f8llurin hevur alti\u0301\u00f0 veri\u00f0 ein trupuleiki hja\u0301 okkum, serliga ta\u0301 ein liggur og berjist i botninum, so gerst u\u0301tgangsst\u00f8\u00f0i\u00f0 til sli\u0301kar dystir eitt sindur stirvi\u00f0 og afturhaldandi, ein roynir ofta at verja borg og binda um heilan fingur."}, {"text_idx": "#000002", "text": "Ta\u0301 TB sp\u00e6lir skjo\u0301tan, go\u0301\u00f0an og fysiskan a\u0301lopsfo\u0301tbo\u0301lt, so standa okur ikki aftanfyri nakran i\u0301 deildini, ta\u00f0 er avgj\u00f8rt ein leistur, i\u00f0 TB skal halda fast i\u0301. Hetta eru ikki bert or\u00f0 fra\u0301 heimasi\u0301\u00f0uni, ti\u0301 okur hava \u00f8ll veri\u00f0 vitni til, at hetta er veruleiki i\u0301 verki."}, {"text_idx": "#000003", "text": "Ta\u00f0 er ongin loyna, at runavi\u0301ksingar eru o\u0301vanliga sterkir heima vi\u00f0 L\u00f8kin. Teir hava nu\u0301 i\u0301 eini 10 a\u0301r veri\u00f0 eitt av teimum sterkaru fel\u00f8gunum i\u0301 F\u00f8royum. Abraham L\u00f8kin (a\u0301\u00f0ur Hansen) er venjari hja\u0301 teimum, og okur sum minnast hann fra\u0301 fyrstu EM \u2013 undankappingini hja\u0301 Landsli\u00f0num, minnast ein leikara, hv\u00f8rs eginleiki var, at sp\u00e6la bo\u0301ltin ni\u00f0ri a\u0301 j\u00f8r\u00f0ini og at halda h\u00f8vdi\u00f0 kalt i\u0301 pressa\u00f0um st\u00f8\u00f0um. Ta\u00f0 tykist, at Abraham tekur si\u0301n fo\u0301tbo\u0301ltshugbur\u00f0, i\u00f0 hann hev\u00f0i sum leikari, og roynir at inna hann i\u0301 verki i\u0301 NSI\u0301. Teir sp\u00e6la ri\u0301muligan go\u0301\u00f0an fo\u0301tbo\u0301lt vi\u00f0 at halda bo\u0301ltin a\u0301 ni\u00f0ri a\u0301 v\u00f8llinum, og formkurvan hja\u0301 teimum peikar eisini uppeftir av ti\u0301 sama. Hetta s\u00e6st millum anna\u00f0 aftur, ti\u0301 at tveir NSI\u0301arar eru u\u0301ttiknir til landsli\u00f0i\u00f0."}, {"text_idx": "#000004", "text": "Martin, her undir dystinum mo\u0301ti 07 Vestur, hevur leikbann til dystin sunnudagin."}, {"text_idx": "#000005", "text": "Hja\u0301 okkum er st\u00f8\u00f0an tann, at sera v\u00e6lleikandi Martin Tausen er uttanfyri vi\u00f0 leikbanni. Hetta fer at geva pla\u0301ss fyri einum ny\u0301ggjum leikara, sum uttan iva er svangur eftir sp\u00e6liti\u0301\u00f0. Hugsast kann, at Heini Mortensen f\u00e6r ein m\u00f8guleika fra\u0301 byrjan. Hans F Hansen hevur a\u0301\u00f0ur vi\u0301st, at lei\u00f0in ikki er ov long hja\u0301 ungum leikarum i\u0301 byrjunaruppstillingina. Unglingarnir a\u0301 bonkinum hava eisini vi\u0301st okkum, at teir eru go\u0301\u00f0ir jokarir at skifta inn a\u0301 tey pla\u0301ss, har t\u00f8rvur er a\u0301 ny\u0301ggjum kreftum."}]